C 216/36
MT
Il-Ġurnal Uffiċjali tal-Unjoni Ewropea
19.6.2023
Aggravji u argumenti prinċipali Fis-sentenza appellata, il-Qorti Ġenerali ċaħdet ir-rikors għal annullament ippreżentat mill-appellanti kontra r-Regolament ta’ Implimentazzjoni tal-Kummissjoni (UE) 2020/870 tal-24 ta’ Ġunju 2020 li jimponi dazju kumpensatorju definittiv u jiġbor b’mod definittiv id-dazju kumpensatorju provviżorju impost fuq l-importazzjonijiet ta’ prodotti tal-fibra tal-ħġieġ bil-filament kontinwu li joriġinaw mill-Eġittu, u li jimponi dazju kumpensatorju definittiv fuq l-importazzjonijiet irreġistrati ta’ prodotti tal-fibra tal-ħġieġ bil-filament kontinwu li joriġinaw mill-Eġittu (1).
Insostenn ta’ dan l-appell, l-appellanti tressaq erba’ aggravji, li jsostnu li l-Qorti Ġenerali wettqet żball ta’ liġi meta:
— ikkonkludiet li l-Kummissjoni ma kisritx l-Artikoli 2(a), 2(b) u 3(1)(a) tar-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (iktar ’il quddiem ir-“Regolament Bażiku”) (2), meta attribwixxiet kontribuz­ zjonijiet finanzjarji minn gvernijiet u korpi pubbliċi relatati mal-Gvern tar-Repubblika Popolari taċ-Ċina lill-gvern tal-pajjiż ta’ oriġini jew ta’ esportazzjoni, jiġifieri l-Gvern tar-Repubblika Għarbija tal-Eġittu;
— iddeċidiet li l-Kummissjoni ma kisritx l-Artikoli 4(2) u 4(3) tar-Regolament Bażiku meta qieset li l-kontribuzzjonijiet finanzjarji attribwiti lill-Gvern tal-Eġittu kienu speċifiċi;
— ikkonkludiet li l-Kummissjoni ma kisritx l-Artikoli 3(1)(a)(ii), 3(2) u 5 tar-Regolament Bażiku meta kkalkolat l-ammont tal-benefiċċju mogħti lill-appellanti abbażi tas-sistema ta’ rifużjoni tad-dazji fuq l-importazzjoni; u
— qieset li l-Kummissjoni ma kisritx l-Artikoli 3(2) u 4(2)(c) tar-Regolament Bażiku meta ddeterminat li t-trattament fiskali tat-telf tal-kambju kien jagħti benefiċċju lill-appellanti u kien jikkostitwixxi sussidju speċifiku.
Fir-rigward tal-ewwel aggravju, l-appellanti essenzjalment issostni li l-Qorti Ġenerali wettqet żball ta’ liġi meta kkonkludiet li r-Regolament Bażiku ma jeskludix il-possibbiltà li, anki jekk il-kontribuzzjoni finanzjarja ma tiġix direttament mill-gvern tal-pajjiż ta’ oriġini jew ta’ esportazzjoni, dik il-kontribuzzjoni finanzjarja tista’ tiġi attribwita lilu, skont l-Artikoli 2(b) u 3 (1) tar-Regolament Bażiku.
Fir-rigward tat-tieni aggravju, l-appellanti essenzjalment issostni li l-Qorti Ġenerali wettqet żball ta’ liġi meta kkonkludiet li l-Gvern tal-Eġittu għandu l-istatus ta’ awtorità li tat l-iffinanzjar preferenzjali li kien ingħata mill-Gvern taċ-Ċina.
Minflok, il-Qorti Ġenerali imissha kkonkludiet li l-Kummissjoni kisret l-Artikoli 4(2) u (3) tar-Regolament Bażiku għaliex kienu l-entitajiet Ċiniżi li jipprovdu l-kontribuzzjonijiet finanzjarji li kienu l-awtorità li tat il-kontribuzzjoni finanzjarja.
Fir-rigward tat-tielet aggravju, l-appellanti essenzjalment issostni li l-Qorti Ġenerali wettqet żball ta’ liġi meta kkonkludiet li l-unika sitwazzjoni paragunabbli għall-finijiet tad-determinazzjoni jekk l-appellanti rċevietx benefiċċju hija dik ta’ impriża stabbilita, bħall-appellanti, fiż-żona ekonomika tal-kanal ta’ Suez (iktar ’il quddiem iż-“ŻKS”) li tbiegħ prodotti li fihom materjali li bbenefikaw minn eżenzjoni minn dazji doganali, meta mqabbla ma’ impriża stabbilita barra miż-ŻKS.
Fir-rigward tar-raba’ aggravju, l-appellanti essenzjalment issostni li l-Qorti Ġenerali wettqet żball ta’ liġi meta kkonkludiet li l-Kummissjoni ma qisitx li t-trattament fiskali kien minnu nnifsu jikkostitwixxi sussidju li jista’ jkun is-suġġett ta’ miżura kumpensatorja, u li fl-ewwel istanza l-appellanti naqset milli tippreżenta prova li tista’ twassal biex ma jibqgħux plawżibbli l-evalwazzjonijiet fattwali magħmula mill-Kummissjoni fir-Regolament ta’ Implimentazzjoni kkontestat, fir-rigward tal-fatt li t-trattament fiskali bbenefika lill-impriżi kollha b’dejn f’valuti barranin.
(1) (2)
ĠU 2020, L 201, p. 10.
ĠU 2016, L 176, p. 55.